Vettel mégis pályára viheti az idei Ferrarit?
2014. nov. 30. 7:16
A hírek szerint nincs kizárva az, hogy Sebastian Vettel rövidesen az idei Ferrarival is pályára guruljon az olaszok színeiben.
Eredetileg már Abu Dhabiban, a hivatalos teszten bemutatkozhatott volna a Ferrarival a négyszeres világbajnok, de Adrian Newey főtervező közbeszólt, és a vezetőség úgy döntött, hogy mégsem adja meg ezt a lehetőséget a versenyzőjének.
A Red Bull Racinggel kötött megállapodás már érvényét veszítette, így Vettel gyakorlatilag hivatalosan is a Ferrari versenyzőjének tekinthető a Forma-1-ben.
Mint arról az F1-live.hu korábban beszámolhatott, a német rekorder szombaton közel 100 kört teljesített Fioranóban a 2012-es Ferrari volánja mögött. Sebastian ma is munkában lesz és elsősorban csapata szupermodern szimulátorában fog dolgozni Maranellóban.
Az olasz La Stampa jelentése szerint nincs kizárva az, hogy a következő napokban Vettel mégis pályára vigye a 2014-es Ferrarit, amit idén Fernando Alonso és Kimi Räikkönen vezethetett rendszeresen. Ezen a forgatáson már teljes "díszpompában" lehetne a német, kezdve az új sisakjával és felszerelésével.
Az F14-T-t filmforgatás céljából vennék igénybe a Vettellel forgatott új reklámok és promóciók miatt. Természetesen ez ismét sokat segíthetne a németnek abban, hogy folytassa az ismerkedést a technikával, a mérnökökkel és az új környezettel.
Vettel az évadnyitó Ausztrál Nagydíjon már olaszul nyilatkozhat
Vettel majdnem 100 kört teljesített a 2012-es Ferrarival szombaton